CELEX: 52015PC0460
Language: sl
Date: 2015-09-17
Title: Predlog UREDBA EVROPSKEGA PARLAMENTA IN SVETA o uvedbi nujnih avtonomnih trgovinskih ukrepov za Republiko Tunizijo

EVROPSKA KOMISIJA
            Bruselj, 17.9.2015
            COM(2015) 460 final
            2015/0218(COD)
            Predlog
            UREDBA EVROPSKEGA PARLAMENTA IN SVETA
            o uvedbi nujnih avtonomnih trgovinskih ukrepov za Republiko Tunizijo
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Trenutni okvir za trgovinske odnose med Evropsko unijo in Republiko Tunizijo (v nadaljnjem besedilu: Tunizija) je določen z Evro-mediteranskim sporazumom o pridružitvi (v nadaljnjem besedilu: sporazum), ki je bil podpisan leta 1995. Sporazum, s katerim so bili postavljeni temelji za vzpostavitev prostotrgovinskega območja, vključno s postopno liberalizacijo na področju kmetijstva, je začel veljati leta 1998. Tunizija in EU sta tik pred tem začetkom pogajanj o poglobljenem in celovitem sporazumu o prosti trgovini (DCFTA), s katerim bo zagotovljena predvsem nadaljnja liberalizacija trgovine na področju kmetijstva. 
            
            
               Teroristični napad 26. junija 2015 v Soussu je EU spodobil, da se je odzvala na potrebo po nadaljnji pomoči Tuniziji pri njeni politični in gospodarski tranziciji, in sicer s konkretnimi in ciljno usmerjenimi ukrepi, ki so lahko učinkoviti kratkoročno.
            
            
               Svet za zunanje zadeve je 20. julija 2015 razpravljal o razmerah v Tuniziji in konkretnih ukrepih, ki bi jih EU lahko izvedla v njeno podporo. Svet je sprejel sklepe o Tuniziji
                  1
               , v katerih je navedel ukrepe, ki jih je treba sprejeti v podporo politični tranziciji in gospodarstvu v Tuniziji.
            
            
               Ob upoštevanju navedenega Evropska komisija predlaga, da se ponudi začasna enostranska brezcarinska tarifna kvota v višini 35 000 ton na leto za izvoz oljčnega olja iz Tunizije v Unijo v obliki avtonomnih trgovinskih ukrepov. Taka kvota bo na voljo za obdobje dveh let, in sicer od 1. januarja 2016 do 31. decembra 2017. Ta dodatna količina bo na voljo, ko bo izčrpana obstoječa brezcarinska tarifna kvota v višini 56 700 ton, določena v sporazumu.
            
            
               Oljčno olje je glavni kmetijski proizvod, ki ga Tunizija izvaža v EU, sektor oljčnega olja pa je pomemben del gospodarstva države, saj neposredno in posredno zagotavlja več kot milijon delovnih mest, ki pomenijo petino vseh zaposlitev na področju kmetijstva v državi. 
            
            
               Treba je opozoriti, da koncesija ne bi smela vplivati na izid pogajanj na področju kmetijstva v okviru poglobljenega in celovitega sporazuma o prosti trgovini, ki naj bi se začela oktobra 2015.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               Pravna podlaga tega predloga je člen 207(2) Pogodbe o delovanju Evropske unije. Pobuda je v izključni pristojnosti EU v skladu s členom 3(e) PDEU. Načelo subsidiarnosti se zato ne uporablja.
            
            
               3.PRORAČUNSKE POSLEDICE
            
            
               Ukrepi lahko vodijo k skromnemu neto povečanju uvoza, saj bo večina povečanja kvot verjetno nadomestila obstoječo trgovino aktivnega oplemenitenja (približno 50 000 ton oljčnega olja na leto v okviru ureditve aktivnega oplemenitenja), kar pomeni znižanje uvoza v okviru te ureditve. Proračunskih posledic (zbiranje dajatev) trenutno količinsko ni mogoče natančno opredeliti, vendar se predpostavlja, da so nepomembne.
            
            
               2015/0218 (COD)
            
            
               Predlog
            
            
               UREDBA EVROPSKEGA PARLAMENTA IN SVETA
            
            
               o uvedbi nujnih avtonomnih trgovinskih ukrepov za Republiko Tunizijo
            
            
               EVROPSKI PARLAMENT IN SVET EVROPSKE UNIJE STA –
            
            
               ob upoštevanju Pogodbe o delovanju Evropske unije, zlasti člena 207(2) Pogodbe,
            
         
         
            
               ob upoštevanju predloga Evropske komisije,
            
            
               po posredovanju osnutka zakonodajnega akta nacionalnim parlamentom,
            
            
               v skladu z rednim zakonodajnim postopkom,
            
            
               ob upoštevanju naslednjega:
            
            
               (1)Evro-mediteranski sporazum
                  2
                zagotavlja podlago za odnose med Unijo in Tunizijo.
            
            
               (2)Svet Evropske unije je po terorističnem napadu 26. junija 2015 v tunizijskem Soussu v svojih sklepih z dne 20. julija 2015 navedel, da bo Unija v posvetovanju z državami članicami preučila možnost za sprejemanje izrednih ukrepov v podporo tunizijskemu gospodarstvu.
            
            
               (3)Oljčno olje je glavni kmetijski proizvod, ki ga Tunizija izvaža v Unijo, sektor oljčnega olja pa je pomemben del gospodarstva države.
            
            
               (4)V skladu s cilji, določenimi v okviru evropske sosedske politike in Evro-mediteranskemu sporazumu, lahko Unija najbolje podpre gospodarstvo Tunizije z zagotavljanjem privlačnega in zanesljivega trga za izvoz oljčnega olja Tunizije. To zahteva avtonomne trgovinske ukrepe, ki omogočajo uvoz tega proizvoda v Unijo na podlagi brezcarinske tarifne kvote. 
            
            
               (5)Da bi se izognili goljufijam, bi morali biti predvideni avtonomni trgovinski ukrepi pogojeni z upoštevanjem ustreznih predpisov Unije o poreklu proizvodov in z njimi povezanih postopkov s strani Tunizije ter tudi z učinkovitim upravnim sodelovanjem Tunizije z Unijo.
            
            
               (6)Ohranjanje stabilnosti trga oljčnega olja v Uniji zahteva, da se dodatna količina, ki je posledica avtonomnih trgovinskih ukrepov, da na voljo šele po izčrpanju obsega iz letne brezcarinske tarifne kvote za oljčno olje, določene v členu 3(1) Protokola 1 k Evro-mediteranskemu sporazumu.
            
            
               (7)Člen 184 Uredbe (EU) št. 1308/2013 Evropskega parlamenta in Sveta
                  3
                določa pravila za upravljanje tarifnih kvot. Navedena pravila bi se morala uporabljati tudi za ukrepe iz te uredbe. 
            
            
               (8)Da se zagotovijo enotni pogoji za izvajanje te uredbe, bi bilo treba izvedbena pooblastila, povezana s pogoji, pod katerimi se zagotavljajo preferencialni režimi, prenesti na Komisijo. Navedena izvedbena pooblastila bi bilo treba izvajati s pomočjo Odbora za skupno ureditev kmetijskih trgov in v skladu z Uredbo (EU) št. 182/2011 Evropskega parlamenta in Sveta
                  4
               . 
            
            
               (9)S posebnimi avtonomnimi trgovinskimi ukrepi, določenimi s to uredbo, naj bi se izboljšale težke gospodarske razmere, s katerimi se Tunizija trenutno sooča zaradi terorističnih napadov. Navedeni ukrepi bi zato morali biti časovno omejeni in ne bi smeli posegati v pogajanja med Unijo in Tunizijo o vzpostavitvi poglobljenega in celovitega območja proste trgovine (DCFTA), ki naj bi se začela oktobra 2015. Po zaključku tega obdobja se obdobje uporabe lahko podaljša, če bi to upravičevale razmere na trgu ali napredek pri pogajanjih o DCFTA.
            
            
               (10)Ob upoštevanju velike škode, ki jo je zaradi terorističnega napada v Soussu 26. junija 2015 utrpelo tunizijsko gospodarstvo, zlasti v turističnem sektorju, in dejstva, da je treba sprejeti ukrepe za izboljšanje gospodarskih razmer v Tuniziji v kratkoročnem obdobju, se je preučilo, da je primerno predvideti izjemo od obdobja osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen Pogodbi o Evropski uniji, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo –
            
            
               SPREJELA NASLEDNJO UREDBO:
            
            
               Člen 1
            
            
               Preferencialni režimi
            
            
               Letna brezcarinska tarifna kvota v višini 35 000 ton se odpre za uvoz deviškega oljčnega olja s poreklom iz Tunizije, ki se uvršča pod oznaki KN 1509 10 10 in 1509 10 90, v Unijo.
            
            
               Člen 2
            
            
               Pogoji za upravičenost do uvozne tarifne kvote
            
         
         
            
               Upravičenost do ugodnosti uvozne tarifne kvote iz člena 1 te uredbe je pogojena z upoštevanjem ustreznih predpisov Unije o poreklu proizvodov in z njimi povezanih postopkov s strani Tunizije, ki so določeni v Protokolu št. 4 k Evro-mediteranskemu sporazumu.
            
            
               Člen 3
            
            
               Dostop do letne tarifne kvote
            
            
               Letna tarifna kvota iz člena 1 te uredbe se da na voljo šele po izčrpanju obsega iz letne brezcarinske tarifne kvote za oljčno olje, določene v členu 3(1) Protokola 1 k Evro-mediteranskemu sporazumu.
            
            
               Člen 4
            
            
               Upravljanje kvot
            
            
               Komisija upravlja tarifne kvote v skladu s členom 184 Uredbe (EU) št. 1308/2013.
            
            
               Člen 5
            
            
               Začasna opustitev
            
            
               Kadar Komisija ugotovi, da obstajajo zadostni dokazi o neizpolnjevanju pogojev iz člena 2 s strani Tunizije, lahko sprejme izvedbeni akt, s katerim v celoti ali delno opusti preferencialne režime iz člena 1. Navedeni izvedbeni akt se sprejme v skladu s postopkom pregleda iz člena 6(2).
            
            
               Člen 6
            
            
               Postopek v odboru
            
            
               1.Komisiji pomaga Odbor za skupno ureditev kmetijskih trgov, ustanovljen s členom 229 Uredbe (EU) št. 1308/2013. Navedeni odbor je odbor v smislu Uredbe (EU) št. 182/2011.
            
            
               2.Pri sklicevanju na ta odstavek se uporablja člen 5 Uredbe (EU) št. 182/2011.
            
            
               Člen 7
            
            
               Začetek veljavnosti in uporaba
            
            
               Ta uredba začne veljati dan po objavi v Uradnem listu Evropske unije.
            
            
               Uporablja se od 1. januarja 2016 do 31. decembra 2017.
            
            
               Ta uredba je v celoti zavezujoča in se neposredno uporablja v vseh državah članicah. 
            
            
               V Bruslju,
            
         
         
            
               
                  Za Evropski parlament
                        Za Svet
               
               
                  Predsednik
                        Predsednik
               
            
         
         
            
                  
                     (1)
                  Sklepi Sveta o Tuniziji – dokument št. 11076/15.
               
               
                  
                     (2)
                  Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi (UL L 97, 30.3.1998, str. 2).
               
               
                  
                     (3)
                  Uredba (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (UL L 347, 20.12.2013, str. 671).
               
               
                  
                     (4)
                  Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13).